ועדת החינוך, התרבות והספורט, כנסת 24, פרוטוקול מספר 96, 2022-01-24 10:30

סימון דוידסון: אנחנו מתחילים בדיון הבא של ועדת החינוך, התרבות והספורט של הכנסת.

סימון דוידסון: הנושא הוא פגיעה תקציבית בליגת העל לנשים בכדורגל, של חבר הכנסת רם שפע, ואלה דברי ההסבר של מגיש הדיון: לעולם הספורט תרומה חברתית רחבה, שאינה מסתכמת רק בשיפור הבריאות הגופנית ובשעשוע הקהל, אלא בכך שהוא מקנה למשתתפות בו, לצופות ולאוהדות הנהנות ממנו ערכים של משמעת, התמדה, וכן סולידריות חברתית, קבוצתיות ושוויון.

סימון דוידסון: בשבוע האחרון ליגת העל לנשים בכדורגל הודיעה כי תפסיק את פעילותה וזאת מפאת הפגיעה התקציבית בענף כדורגל הנשים.

סימון דוידסון: ענף זה, שמלכתחילה תקציבו דל, ובפרט ביחס לליגת הגברים המקבילה, סובל מפגיעות תקציביות חוזרות ונשנות בשנים האחרונות.

סימון דוידסון: לטענת הליגה, הפגיעה התקציבית מתבטאת אף בחוסר בהירות בנושא אמות מידה ובמועדי העברת התמיכות למועדוני הכדורגל לנשים בכל הארץ.

סימון דוידסון: כשענף ספורט שלם סובל מתקציב דל עד כדי מצב בו אין לחברות בו ברירה אלא לשבות, ניכר כי ערכי הספורט והקבוצתיות נשחקים ומתרוקנים מתוכן לחלוטין.

סימון דוידסון: אפליה תקציבית שכזו מעבירה מסר לכלל הנשים והילדות בארץ כי הן ראויות ושוות פחות.

סימון דוידסון: אסור לתת למצב כזה לקרות.

סימון דוידסון: אבקש לקיים דיון בנושא בוועדת החינוך, התרבות והספורט, חבר הכנסת שפע.

סימון דוידסון: ולפני שאני אתן לחבר הכנסת שפע זכות דיבור אני חייב לומר מספר מילים.

סימון דוידסון: אנחנו יושבים פה בוועדת חינוך, אבל אתם יודעים שרוב הדברים שאני מתעסק בכנסת זה ספורט.

סימון דוידסון: אני מאוד מתחבר לכל מילה שקראתי עכשיו ואני אספר לכם שאתמול קיימתי שיחה ארוכה עם ענת הראל, שהיא גורו בעולם ספורט הנשים, והתשוקה שלה וכל הדברים שהתחברתי, אבל היא גם הציגה לי נתון שהוא מאוד מאוד חשוב.

סימון דוידסון: מחקר שנעשה, אני לא זוכר באיזה מדינה, אבל התוצאות שלו מאוד מאוד ברורות ואנחנו יודעים אותן כולן, ההשפעה של פעילות גופנית והשתתפות בקבוצות ספורט, ההשפעה שלהן על היכולת האקדמית, על יכולת הלמידה של הילדות ושל הילדים.

סימון דוידסון: אנחנו מדברים כל הזמן בכנסת על הרבה מאוד דברים, אבל בסוף החיים שלנו כהורים, כאנשים שרוצים לגדל ילדים ורוצים שיהיו בריאים, ורוצים שילמדו טוב ואחרי זה גם יהיו בצבא מובילים ואנחנו רוצים הרבה מאוד דברים עבורם, לספורט יש את היכולת האולטימטיבית להשפיע על הילדים והילדות שאנחנו מדברים עליהם עכשיו.

סימון דוידסון: אז כשאנחנו מדברים כל הזמן, חבר הכנסת שפע, אנחנו מדברים על הספורט, ואני רק אומר לכם שרם שפע מגיע, ואני אומר את זה בכל מקום שרם נמצא, הגם שנמאס לו לשמוע, רם הוא בן לאחד מאבני היסוד של השחייה הישראלית, אחד מהמאמנים המובילים במדינת ישראל שהשפיע על אלפי ילדים וילדות, נערים ונערות, ולא רק ההישגים ולא רק המדליות, אני יודע את הדרך, אני התאמנתי איתו חלק מהתקופה, ההשפעה החינוכית של גרשון שפע על אותם ילדים.

סימון דוידסון: אני בטוח שרם מתחבר לדברים שאני אומר בכנסת, אבל בסוף, חבר הכנסת שפע, ואתה יותר ותיק ממני ואתה גם שוחה בחומר - - -

רם שפע: אתה לא מפסיק להביך אותי פה.

סימון דוידסון: לא, זה משהו שאתה צריך להיות גאה בו, ללכת עם דגל: אני הבן של גרשון שפע.

סימון דוידסון: אני אומר בסוף התקציב, תקציב המדינה לספורט הישראלי הוא פחות משתי עשיריות התקציב, 0.18 לתקציב הספורט.

סימון דוידסון: חבר'ה, זה עצוב.

סימון דוידסון: רם, זה כאילו איזה ילד חורג שנותנים לו כמה פרוטות ולך תסתדר עם הפרוטות האלה ותעשה הו-הא.

סימון דוידסון: זה לא עובד ככה, חייבים לשלש את תקציב הספורט.

סימון דוידסון: גם ככה אם נשלש לא נגיע למצב של מדינה מתקדמת בעולם, לפחות שנהיה כמו יוון, מדינה של אנשים שאין להם מה לאכול, אבל 0.8% מתקציב המדינה הולך לספורט, למתקנים, למאמנים, לאגודות, לפריפריה, ועוד ועוד ועוד.

סימון דוידסון: אז אנחנו נתחיל את הדיון, וזה דיון מאוד מאוד חשוב, ואני נותן את זכות הדיבור לחבר הכנסת רם שפע, בבקשה.

רם שפע: קודם כל תודה רבה, תודה גם על ההזדמנות לקיים פה את הדיון.

רם שפע: אין שותף יותר טוב ממך לקיים בכנסת הזאת דיונים על ספורט, ובאופן כללי צריך להגיד, לא בכל כנסת יש אפשרות למישהו שזה באמת העיסוק המרכזי שלו והדגל המרכזי שלו, ומכיוון שגם אני שמעתי עליך סיפורים עוד לפני שהכרנו, מאבא שלי, מענף השחייה, אז ככה גאווה גדולה לכנסת שאתה פה בשביל זה.

סימון דוידסון: תודה רבה.

רם שפע: בחרתי היום לעסוק בנושא הזה מכיוון שאני מלווה אותו הרבה זמן, ובשנה שעברה כשישבתי בכיסא הזה כיושב ראש ועדת החינוך, התרבות והספורט, אז חברת כנסת מן המניין דאז יזמה את הדיון הזה והיום בדיוק היא חוגגת שנה להיותה יושבת ראש מפלגת העבודה, חברת הכנסת מרב מיכאלי, אז זה אחלה של סגירת מעגל.

רם שפע: ובאמת חשוב לי להגיד, אני לא רק יודע, אני גם מכיר מקרוב את העבודה של שר התרבות והספורט, חילי טרופר, בנושא הזה ובכלל לקידום הספורט בישראל, אגב כאוהד ספורט בעצמו, ובמיוחד ספורט נשים.

רם שפע: אני יודע שיש עבודה, גם הוקמה ועדה וגם באופן כללי יש סוף סוף, אחרי הרבה שנים, צריך לומר ביושר, תפיסת עולם אמיתית ועמוקה שקידום ספורט נשים בישראל זאת מטרה של משרד התרבות והספורט.

רם שפע: לא היינו שם, זאת לא אג'נדה שהייתה על הפרק ואני חושב שהדבר הזה צריך לגרום לנו לא ללכת אחורה, וזה מה שאני עושה, אלא להמשיך כל הזמן בכנסת להדהד ולדחוף ולגרום לזה שאותה מציאות שאתה מדבר עליה, גם ביחס לספורט הנשים בישראל, אבל בוודאי ביחס לתקציב הספורט הזעום שלנו, אנחנו נמשיך לדחוף כי יש לנו שיש הזדמנות איתו להביא להישגים.

רם שפע: לפעמים בוועדות אתה בא לתקוף את השר שלא עשה, לא, זה לא הסיפור, הסיפור הוא להמשיך לדחוף את הרצון ואת האג'נדה המאוד ברורה לשינוי המציאות, כי צריך לומר את האמת ביושר, ועכשיו זה לא קשור למה אנחנו יכולים לעשות פה בחצי שנה, הפערים המגדריים בישראל עדיין גדולים.

רם שפע: כמעט בכל תחום שאנחנו נוגעים בו אנחנו עסוקים בשכר וכמובן בעולם התעסוקה, גם בכנסת עוד יש פערים, מיד נגיע אליהם, בוודאי בכל מה שקשור לספורט, וזאת הזדמנות אדירה, אגב בקורונה, וגם אתה מדבר על זה הרבה, חבר הכנסת דוידסון, על הסיפור של ההתמודדויות הנפשיות המנטליות של התלמידים והתלמידות בישראל וספורט הוא כלי מדהים להתמודדות ולמצוא עבורם עוד זוויות להתמודד עם מה שהקורונה מייצרת.

רם שפע: כשראיתי את אותם פרסומים, שאגב צריך להגיד בסוגריים שעבר קצת זמן מאז, אז גם פה אולי יש עדכונים, מטבעו של דיון מהיר, ראיתי את הפרסומים על פגיעה בתקציב ורצון להשבתה אמרתי שאנחנו צריכים לדון בזה ולראות איפה הדברים עומדים.

רם שפע: אני רואה שחלק מהדברים הסתדרו, חלק מהדברים, ממה שאנחנו שומעים, ושוחחנו גם עם נציגי המשרד וגם עם נציגי קבוצות הנשים, כדורסל וכדורגל, ועדיין יש דברים שצריך לשפר וזה בסדר, בשביל זה אנחנו פה.

רם שפע: אז אני מסכם את העניין מבחינתי.

רם שפע: תפיסת העולם שלי היא כל הזמן לנסות לצמצם את הפערים המגדריים שקיימים בישראל בכל תחום, זה גם מה שהמפלגה שלי כמובן עושה ולשמחתי גם הממשלה הזו פועלת לכך כמה שהיא יכולה, ספציפית בספורט.

רם שפע: זה נוגע בי אישית, אני לא רק הבן של אבא שלי, ואני תמיד גאה בו, אני גם משתדל לעשות ספורט בעצמי.

רם שפע: ופה זו הזדמנות להגיד שבשבוע שעבר נבחרת הכנסת בקטרגל הוקמה לראשונה ועדיין אף חברת כנסת לא הגיעה.

רם שפע: אז אני קורא מפה לחברות הכנסת, חוץ מחברות הכנסת נירה שפק ומירב בן ארי, שהיו אמורות להיות ולא היו, עוד חברות כנסת שיצטרפו לנבחרת הכנסת בקטרגל.

רם שפע: חוץ מזה שזה כיף גדול זו גם הזדמנות טובה לתת דוגמה אישית לאותן נשים ונערות שצופות בנו.

רם שפע: אז תודה רבה על ההזדמנות ותיכף נשמע קצת מה קורה ונרד לפרטים.

רם שפע: תודה.

סימון דוידסון: תודה רבה, חבר הכנסת שפע.

סימון דוידסון: אני מעביר את זכות הדיבור לחבר הכנסת כסיף, בבקשה.

עופר כסיף: תודה רבה על הדיון, אדוני היושב ראש.

עופר כסיף: תודה רבה לחבר הכנסת שפע.

עופר כסיף: באמת נושא מאוד מאוד חשוב.

עופר כסיף: אני רוצה להתייחס בדברי ההסבר, אני חושב שמבחינתי הדבר החשוב ביותר הוא מה שציין חבר הכנסת שפע, סולידריות חברתיות, קבוצתיות ושוויון.

עופר כסיף: הספורט, מעבר לעניינים הבריאותיים, שכרוכים בו, גם נפשיים וגם פיזיים, גם אם הוא ספורט, דרך אגב, אינדיבידואלי, כי גם כשמתחרים למשל בטניס או באגרוף וכן הלאה, יש תמיד אימונים שהם חלק מקבוצה, תמיד יש היבטים קבוצתיים, לכן לספורט יש גם משמעות קהילתית.

עופר כסיף: קהילתית כלפי פנים, כשמדובר על המועדונים, על האגודות והאיגודים, אבל גם כמובן קבוצתיות כשמדובר אל מול הקהילה שעוטפת את המועדונים ואת הספורטאים.

עופר כסיף: לכן ספורט הוא באמת דבר מאוד מאוד חשוב.

עופר כסיף: אגב, אחד מהדברים שמאפיינים את החברה המודרנית, עוד במאה ה-19, החצי השני של המאה ה-19, זה שחלק מהמעבר לחברה מודרנית ששמה דגש כזה או אחר על שוויון זה באמת היה העניין של הספורט, בעיקר באופן קבוצתי.

עופר כסיף: בכל העולם המודרני רואים את זה כבר במאה ה-19, וזה לא במקרה.

עופר כסיף: בעניין הספציפי שבו אנחנו דנים אמר יפה חבר הכנסת שפע, ובצדק, אי השוויון המגדרי בישראל הוא מהבולטים במדינות ה-OECD ומעבר כמובן.

עופר כסיף: זאת אומרת ישראל היא באמת בולטת לרעה באי השוויון בין המינים.

עופר כסיף: זה בא לידי ביטוי בשכר, ובכלל בשוק העבודה, זה בא לידי ביטוי כמעט בכל תחום שאפשר להעלות על הדעת וגם בספורט.

עופר כסיף: והדבר האחרון שאני רוצה להגיד, שקשור לזה, הפגיעה החריפה או הערעור על השוויון ואי קיומו, שהוא רק הולך וגדל והפערים שהולכים וגדלים, הם גם מתוך תפיסה שוביניסטית ששלטת בחברה שלנו, לצערי, אבל זה גם מתוך תפיסה כלכלית פסולה, שבבסיסה תקצוב של מה שהוא, נקרא לזה לצורך העניין, פופולרי.

עופר כסיף: זו טעות.

עופר כסיף: תקצוב יותר גבוה למה שיש לו יותר ביקוש במסגרת תפיסת כלכלת השוק בעצם משליך לצדדים, עד כדי חיסול, את אותם ענפי ספורט שהם לא פופולריים.

רם שפע: נקודה מצוינת.

עופר כסיף: ואני חושב שהשאלה שאנחנו צריכים לשאול אותה בכלל בנושא הספורט, ולענייננו בפרט, האם פופולריות זה המדד.

עופר כסיף: לעניות דעתי זה לא המדד.

סימון דוידסון: אז אני מזמין אותך מחר, פה בוועדת המשנה לספורט דנים בנושא תקציבי הספורט, כל התמונה השלמה של תקציבי הספורט לאיגודים ולאגודות והתבחינים החדשים ואמות המידה.

סימון דוידסון: אתה מוזמן להגיע ולראות מה התמונה האמיתית כי הכול משתנה עכשיו.

עופר כסיף: נשתדל.

עופר כסיף: מצוין.

עופר כסיף: קודם כל אני מברך אותך, אני יודע שזה בנפשך.

רם שפע: אני יכול לחזק אותך רגע?

עופר כסיף: אני תמיד אשמח.

עופר כסיף: זה לא קורה הרבה, אז אני אתן לך את ההזדמנות כל עוד זה תלוי בי.

רם שפע: לא, כשאתה צודק אתה צודק.

עופר כסיף: אבל מה שאני אומר, ובזה באמת אני מסכם, שאנחנו צריכים לחשוב מחוץ לקופסה.

עופר כסיף: אני יודע שהיושב ראש בדיוק מוביל לשם, צריך לתקצב את כל ענפי הספורט, דווקא ענפי הספורט המוזנחים ביותר זקוקים ליותר תקצוב, לא הפוך.

עופר כסיף: זה לא כלכלת שוק, זה לא אמור להיות כלכלת שוק.

עופר כסיף: וספורט נשים בכלל וכדורגל נשים בפרט זה אחד מהענפים או מהתחומים המוזנחים מתוך מחשבה עקומה, גם מגדרית וגם כלכלית, והגיע הזמן לשים לזה סוף.

עופר כסיף: אני יודע שהיושב ראש מוביל מגמות מאוד מאוד חיוביות, ואני מברך אותו על זה, ותודה ותודה לרם שאם הוא רוצה גם להגיד משהו אני אשמח.

רם שפע: העלית נקודה שלא התייחסתי אליה והיא מאוד נכונה.

רם שפע: שוב, כמו בכל תחום גם בספורט אנחנו לא יכולים להתייחס לשאלות הכלכליות, לאו דווקא בתקצוב של המשרד, אלא על כל המסביב.

רם שפע: לא דיברנו על מתקנים, על קבוצות כדורגל נשים שצריכות להתאמן בתשע בערב, בחושך, כי ילדים, גברים, נערים בכל הגילאים כמעט מגיעים לפניהן.

רם שפע: זה נכון על המתקנים, זה נכון כמובן על תקצוב של טוטו ושל עוד הרבה גופים, שמבחינתם להיבט של פופולריות ושל כוחות השוק יש יתרון אדיר.

רם שפע: כשאנחנו רוצים לצמצם פערים בחברה אנחנו צריכים לתת עדיפות למי שנמצא מאחורה.

רם שפע: מה לעשות, עדיין ספורט הנשים, מגילאי בתי הספר, ודאי עד בוגרות, נמצא מאחור ובשביל לייצר צמצום אנחנו צריכים לייצר העדפות.

רם שפע: אז כמו שיש לנו את ה-1.5 כחלק מהתקצוב שמגיע כתוספת מתוך הבנה שזה לא מספיק, אז צריך לעשות את זה כמעט בכל ההיבטים, וזו נקודה שחשוב להתייחס אליה.

סימון דוידסון: אני מסכים איתך, הנושא של המתקנים הוא מאוד מאוד כאוב, חבר הכנסת שפע.

סימון דוידסון: אני רק אתן לך נתון שאנשים לא מבינים אותו, ל-53% מבתי הספר במדינת ישראל אין אולם ספורט.

סימון דוידסון: במדינת ישראל, אחת המדינות המתקדמות בעולם, זה המצב היום, וכן הלאה וכן הלאה, בהרבה מאוד תחומים, אבל זה דיון אחר לגמרי.

רם שפע: אני סומך עליך שאתה לא תזניח גם את זה.

סימון דוידסון: אני התחייבתי ואני אהיה עם זה עד הסוף.

סימון דוידסון: ושוב, מה שאמרת בהתחלה זה מאוד חשוב, אני לא נגד משרד הספורט, אני עובד עם שר הספורט, אני יודע כמה אתם קשובים, אני יודע כמה הוא קשוב, אנחנו פה כדי לעזור, לדחוף את העגלה, לרתום חברי כנסת יחד איתנו, להעלות את תקציב המדינה בנושא הספורט וכן הלאה וכן הלאה.

סימון דוידסון: אז צר לי שאני מטרטר אתכם, אתם מגיעים הרבה לכנסת, אבל סוף סוף יש ועדה שדנה בזה.

רם שפע: הם צריכים לשמוח, אתה יודע.

סימון דוידסון: אני רוצה להעביר את זכות הדיבור לגב' נורית שרביט.

נורית שרביט: ראשית תודה, אני לא מתלוננת על הטרטור להגיע לכאן וכמי שמכירה היטב גם את גרשון שפע וגם עבדה לצדו, כספורטאית וכמאמנת, אם בגבעת חיים זה השחייה וכדור המים, אז היה גם כדורסל נשים, זה היה אימפריה בעבר.

רם שפע: כן, בהחלט, אלומה.

נורית שרביט: כן, אני מגיעה משם.

נורית שרביט: אז כמו שציינתם ואמרתם, המדיניות של המשרד בשנים האחרונות בהובלה של השר חילי טרופר והמנכ"ל הינה קידום ספורט נשים, זה נמצא בליבה של כל התכניות האסטרטגיות וכחלק מהמדיניות של השר.

נורית שרביט: אנחנו גם מברכים את ההתאחדות לכדורגל שבאמת שמה את הנושא, גם של קידום ספורט נשים, כיעד והציגו לנו את זה גם בתכנית האסטרטגית שלהם עם כל הנושא של מרכזי מצוינות וחיזוק והעשרה ומנהלת מקצועית בתחום הזה.

נורית שרביט: אז אני לא אגע בזה עכשיו, אבל אני רוצה לתת כמה נקודות ואני אצלול לנושא של ליגות העל.

נורית שרביט: קודם כל במבחני התמיכה החדשים אנחנו שמים דגש מאוד מאוד חזק בכל הנושא של תקצוב בראייה מגדרית כשאנחנו מדברים גם על הנושא של קידום מאמנות, קידום מנהלות, קידום מעטפת מקצועית, מרכזי מצוינות, ייצוג קבוצות של נשים בליגות העל במפעלים בין לאומיים וכל הנושא של קידום מוגנות בספורט ומרחב מוגן בספורט כתנאי סף לתמיכה.

נורית שרביט: אלה דברים שלא היו בעבר והרבה מאוד פרויקטים במטרה שלנו זה באמת להגדיל את התשתית של הילדות שהולכות לספורט.

נורית שרביט: אנחנו לא רואים כל כך את הגידול, למרות שבאמת בנתונים שקיבלתי מהתאחדות הכדורגל בשנתיים האחרונות אנחנו רואים גידול משמעותי בנושא.

סימון דוידסון: לגבי הגידול, גיא, יש לכם מספרים?

גיא ענבר: כן, אני אציג אותם.

נורית שרביט: אז בנושא התקציב לליגות העל נשים, בדגש על ענף הכדורגל, כשאני מסתכלת על התקציב שניתן בשנת 2019, בשנת 2021-2020 יש גידול מאוד משמעותי.

נורית שרביט: אם אני מדברת על 2019 ליגות העל קיבלו 4.3 מיליון, בשנת 2020 זה כבר עלה ל-6.8 מיליון ובשנת 2021 אנחנו מדברים על 7.4 מיליון לטובת ליגות העל.

סימון דוידסון: אבל זה למִנהלת, נכון?

נורית שרביט: לא, זה ממש ספציפית, כל הכסף הזה זה לטובת הקבוצות.

סימון דוידסון: רגע, עוד פעם, יש פה נציג של חדרה, למשל, אני רואה בעיניים שלי אגודה, האם הכסף הזה מדובר על אגודה או רק לקבוצה בליגת העל?

נורית שרביט: אני מדברת על אגודה של מכבי כישרונות חדרה, לצורך העניין.

נורית שרביט: הגידול של התקציב שלה בין 2019 ל-2021 כמעט פי שניים.

נורית שרביט: כשאני מסתכלת על התקציב הכולל של ליגת העל אני מסתכלת על השוטף, אני מסתכלת על ליגות העל, שזה היה התקציב של שישה מיליון של ליגות העל, שזה היה כמעט פי שלושה ממה שמקבלים בשוטף, ואני מדברת רק על ליגות העל, עוד תקציב שנקרא שיווק בתוך אתנה, שזה מיליון וחצי.

סימון דוידסון: זה מלבד ה-7.4?

נורית שרביט: זה גם בתוך זה, ועוד תקציב שנקרא שיווק תוספתי.

יעקב גלאם: המיליון וחצי קשור לאגודות?

נורית שרביט: בוודאי.

יעקב גלאם: זה מחולק לאגודות, מיליון וחצי, בשיווק?

נורית שרביט: כן, יש מיליון וחצי, זה נקרא שיווק תוספתי שמחולק לאגודות.

נורית שרביט: ודבר נוסף זה כמובן השחקן הישראלי.

נורית שרביט: וכל התמונה הכוללת הזאת זה בעצם מה שבסופו של דבר כסף שהאגודה מקבלת.

נורית שרביט: אז לאורך השנים, וגם אם אני משווה את זה לשנת 2020, יש גידול בתקציבים לקבוצות בליגות העל בכדורגל.

נורית שרביט: עכשיו מה שצריך באמת לבדוק זה בתקציב הזה, האם בתקציב הזה זה מעלה את הרמה, האם לצורך זה יש מעטפת מקצועית טובה יותר, אימון טוב יותר, מגרשי אימון טובים יותר, משחקים.

נורית שרביט: כל הדברים שאנחנו דיברנו והעלינו לפני זה ואתם העליתם, כי אחד הדברים שמאוד מאוד חשובים לשחקניות, מעבר לתנאים ולשכר, זה כל הנושא של המעטפת.

נורית שרביט: זה אחד הדברים הכי משמעותיים שגורמים לשחקנית לפרוש מלהיות שחקנית כדורגל, זה אם כשהיא נפצעת יש לה פיזיותרפיסט או שהיא צריכה לשלם על זה, האם יש לה מאמן מנטלי, כל התנאים של האימון, או כל אימון נמצא בשעה אחרת במגרש אחר.

נורית שרביט: ואלה דברים מאוד מאוד חשובים.

נורית שרביט: אז תקציב יש והולך וגדל וצריך לראות לאן הוא בסופו של דבר מגיע.

נורית שרביט: אני מסכימה ואני אומרת שבשנה האחרונה התקציב אושר, מי כמוכם יודע, רק בחודש נובמבר, תקציב המדינה, ועד שאושרו כל התמיכות ועד שהתקבלו זה לקח זמן, אנחנו מדברים על לפני בערך חודש ואולי הייתה איזה שהיא אי בהירות והקבוצות עדיין לא יודעות לגמרי או לא קיבלו לגמרי את כל התקציבים, אבל התקציבים קיימים והם יגיעו לאן שהם יגיעו ויש שקיפות מלאה.

סימון דוידסון: לגבי שקיפות נראה מחר בדיון, אבל אחת מהחולות של הספורט הישראלי, האמת שאפשר להגיד על שר הספורט שהוא משתדל לשנות את זה, שבמשך הרבה מאוד שנים לא הייתה שקיפות.

סימון דוידסון: אף אגודה לא ידעה כמה היא תקבל, מתי היא תקבל, מה היא צריכה לעשות כדי לגדול.

סימון דוידסון: יש הרבה בעיות בניהול של ספורט, ויושב פה בן אדם שמנהל אגודה, וכשאת דיברת על תקציבים הוא קצת גיחך, אז עוד מעט אני אשאל אותו באמת אם הדברים נכונים.

סימון דוידסון: עכשיו אני רוצה לשאול שאלה, ה-7.4 מיליון שקל ב-2021 זה צבוע לכדורגל נשים, שזה כולל גם את הילדים, גם את הנערות?

נורית שרביט: לא, רק את ליגות העל.

סימון דוידסון: אז זה לא לאגודה.

נורית שרביט: כן לאגודה.

סימון דוידסון: לא.

סימון דוידסון: את יודעת מה זה אגודה, זה הכול.

סימון דוידסון: אז זה לא לאגודה, זה לקבוצה בליגת העל.

גיא ענבר: זה לקבוצה בליגת העל.

רם שפע: כשהוא אומר אגודה, האם זה מגיע לכל האגודה, שיש לה הרבה קבוצות, מליגת העל ויש לה, לא משנה - - -

סימון דוידסון: נערים, נערות, ילדות.

רם שפע: אגודה זה הגוף הכולל שמרכז את כל הקבוצות של האגודה.

נורית שרביט: התקציב כעיקרון מגיע לאגודה, בתוך האגודה יש עוד תקציב.

נורית שרביט: אם אתה רוצה אתה יכול לראות בדיוק כמה כל קבוצה מקבלת מתוך כלל התקציב שהאגודה מקבלת, אבל בסופו של דבר, לדוגמה, מכבי כישרונות חדרה, לצורך העניין, היא אגודה שיש לה נגיד ליגות על ויש לה קבוצת נערות וילדות והיא מקבלת בסופו של דבר תקציב שהוא לכל הקבוצות באגודה.

נורית שרביט: זה כולל גם את ליגות העל.

נורית שרביט: לליגות העל יש תקציבים תוספתיים, שזה השישה מיליון התוספתי וזה ה - - -

סימון דוידסון: זה מעבר ל-7.4?

סימון דוידסון: או שזה גם נמצא פה?

נורית שרביט: לא, אני כרגע הורדתי את כל שאר הקבוצות, אני התייחסתי רק לקבוצות של ליגות העל, כמה קבוצה של ליגות העל מקבלת.

סימון דוידסון: אם לחדרה לא הייתה קבוצה בליגת העל, עדיין הייתם מתקצבים אותם?

נורית שרביט: בוודאי, היא עדיין מתוקצבת.

סימון דוידסון: זאת אומרת אם בגבעת חיים פותחים קבוצה של ילדות כדורגל מתקצבים את הקבוצה?

נורית שרביט: בוודאי.

סימון דוידסון: יש להם יתרונות על קבוצה של בנים?

נורית שרביט: כן, בהחלט.

סימון דוידסון: מקבלים בונוסים על זה?

רם שפע: 1.5.

נורית שרביט: יותר מ-1.5, זה היה 1.5.

נורית שרביט: זה גם לא היה בדיוק 1.5, זה היה 1.2.

נורית שרביט: יש להם תוספת של קבוצת נשים, 1.2, ולכל שחקנית יש ניקוד שונה מניקוד של שחקן ואנחנו עכשיו בוחנים בדיוק לאור הנתונים החדשים ובודקים ונותנים ועושים תעדוף מאוד משמעותי לילדות, מעבר לזה שכל ילדה מקבלת תקצוב שנה לפני ילד.

נורית שרביט: זאת אומרת גם זה נתנו תעדוף וגם נתנו תעדוף בניקוד של כל ספורטאית, בקבוצה של ספורטאית ועוד הרבה דברים נוספים.

נורית שרביט: אני רוצה לציין שמעבודה, שאני מקווה שבקרוב גם תפורסם, שנעשתה באתנה, יחד עם מכון אדווה, יחד עם מינהל הספורט, כל הנושא של תקצוב בראייה מגדרית, אנחנו ראינו שבתקציב רק של ענף הכדורגל 3% ספורטאיות מקבלות 17% מהתקציב של כל הענף.

נורית שרביט: אז אין ספק שיש פה תעדוף מאוד משמעותי לילדות, נערות ונשים.

סימון דוידסון: אני רוצה לעצור אותך רגע, נורית, ולחזור למשפט שאת אמרת אותו ואני לא יודע אם שמת לב שאמרת אותו.

סימון דוידסון: את דיברת על כסף שמגדילים, ובסוף אמרת:

סימון דוידסון: אנחנו צריכים לראות לאן הכסף הולך.

סימון דוידסון: פה אני רוצה לדבר על הדבר הזה, אני בא מהעולם הזה.

סימון דוידסון: בסוף בסוף בסוף זה נפלא שיש ליגת העל, וזה חשוב שיראו שיש שחקניות ושיראו את זה בתקשורת וצריכים לקדם את זה, אבל בסוף יש דבר שנקרא תשתית ומספר הבנות שמשחקות כדורגל במדינת ישראל הוא מאוד מאוד נמוך.

סימון דוידסון: אני רוצה להבין גם ממך, קודם כל מגיא, מה עושה ההתאחדות לכדורגל, פעם אחת להגדיל את מספר הבנות בענף הזה, כי אני יודע שיש רק שמונה אגודות בישראל, אני לא יודע אם זה נכון או לא נכון.

גיא ענבר: לא, זה לא נכון.

סימון דוידסון: זה לא נכון, אז תתקנו אותי.

סימון דוידסון: אז להגדיל את מספר הבנות, את התנאים שלהם להשוות – את יודעת מה?

סימון דוידסון: זה לא צריך להיות כמו הגברים, כי יש הרבה יותר גברים שמשחקים כדורגל, אבל עדיין לסמן זמן במגרש שמדינת ישראל בנתה אותו.

סימון דוידסון: הרי מי בונה את המגרשים?

סימון דוידסון: זה המדינה בנתה את המגרשים, צריך להיות בלת"מ בתוך הדבר הזה, שלבנות נותנים 20% משעות המגרש.

סימון דוידסון: אני שומע, ואנחנו יודעים וגם חבר הכנסת שפע שמע ויודע, הן משחקות בלילה, לפעמים אין תאורה, במקומות – חבר'ה, אנחנו בשנת 2022 במדינת ישראל, בירת ההייטק.

רם שפע: וגם אז זה רק הקבוצה הבוגרת, כי כל השאר - - -

נורית שרביט: אני רק אענה לך לפני הנושא של התשתית איך אנחנו רוצים לשפר את זה ולראות לאן הולך באמת הכסף, האם זה הולך לטובת אותם דברים שאנחנו רוצים לעשות.

נורית שרביט: אז אחת, השישה מיליון שהיו לליגות העל כתוספת, מעבר למבחן של האיגודים אגודות, יעבור למרכז לקידום ספורט נשים באתנה וייכתבו אמות מידה, או יותר נכון רכש שיתבצע מול אותן קבוצות בליגות העל ואז נוכל לכוון את זה גם לטובת הדברים שאנחנו רוצים לקדם ולשפר באותן אגודות ובאותן קבוצות, זה דבר אחד.

נורית שרביט: דבר שני, יש תקציב מאוד מאוד משמעותי במרכז לקידום ספורט נשים, זה גדל מאוד, הוא היום מעל 20 מיליון שקלים באתנה, שהוא בדיוק מתעסק בנושא הזה, ויש קרוב לחמישה מיליון בפרויקטים לקידום ספורט נשים באגודות ובאיגודים.

נורית שרביט: זה דבר שלא היה בעבר, תקציב כזה משמעותי וגדול, והרבה מאוד פרויקטים, גם עם משרד החינוך, גם עם התאחדות הכדורגל, ואולי מפה אני אעביר את השרביט לגיא.

סימון דוידסון: כן, גיא ענבר, נציג ההתאחדות לכדורגל.

גיא ענבר: אני אפתח ואומר, קודם כל תודה רבה על מה שנאמר, גם על ידך, אדוני היושב ראש, וגם על ידי רם שפע, אני חושב שזה נכון מאוד ואנחנו בהחלט מקווים שמהוועדה הזאת והוועדה השנייה שבראשותך ובכלל מהכנסת הזאת תצא בשורה שתקדם ותפתח את הספורט בישראל בכלל ואת ספורט הנשים בפרט ולא רק בנושא התקציבים וכספים, אלא גם בנושא התשתיות ובעיקר הסטנדרטיזציה והמקצוענות.

גיא ענבר: אתה עשית את זה בוועדה הקודמת בנושא המאמנים, ואנחנו בהחלט מודים לך, ראינו בך שותף מלא.

גיא ענבר: אנחנו רואים גם בשר חילי טרופר שותף מלא לכל התהליך שאנחנו עושים, החל מהשר וכלה למטה, אם זה ראש המטה שלו וכלל הנציגים במינהל הספורט, מראש המינהל ועד אחרון דרגי המקצוע, כולם היו ערים וקשובים לפניות שלנו ולשיח שניהלנו לגבי כדורגל הנשים בכלל והאירוע המשברי הזה שבסיפה של הדברים שלי אני גם אגע בו.

גיא ענבר: ההתאחדות לכדורגל משקיעה המון בתחום כדורגל נשים.

גיא ענבר: זה דבר שאולי לא נעשה בעבר, אבל בשנים האחרונות בהחלט משקיעים יותר, רואים בזה כלי חברתי ומבינים שחייבים לפעול על מנת לקדם ולפתח את כדורגל הנשים.

גיא ענבר: אחד מהצעדים החשובים שנעשו זה הבאת מנהלת טכנית, זרה, מחו"ל, בעלות לא זולה בכלל, על מנת שכדורגל נשים יילך ויתפתח.

גיא ענבר: בתחום האקדמיה אנחנו משקיעים לא מעט.

גיא ענבר: יש את האקדמיה לכדורגל בנות בווינגייט.

גיא ענבר: רק כדי לסבר את האוזן, אנחנו משקיעים בבנות יותר ממה שמשקיעים באקדמיה לבנים, כמעט פי שלושה מהכסף הולך לאקדמיה לבנות.

גיא ענבר: אנחנו מבינים את המצוקה של הקבוצות, אנחנו מבינים את הקושי שלהם, אבל צריך להבין שגם יש פה תהליך דו צדדי וגם הקבוצות חייבות לעמוד בדרישות מקצועיות, הן צריכות למקצע את עצמן, הן צריכות לפתח את עצמן.

גיא ענבר: לא מעט קבוצות או אגודות, נקרא לזה, לא מביעות בזה עניין, ואנחנו יודעים, הם רואים בכדורגל נשים כסוג של נטל ואנחנו כן היינו רוצים שהם יהיו שותפים.

סימון דוידסון: אין לך מנוף לחייב אותם?

גיא ענבר: יש, לא לחייב, לתמרץ.

גיא ענבר: חלק מהמנופים של משרד התרבות והספורט, של מינהל הספורט באמצעות מבחני התמיכה, זה באמת כלים לתמרץ, לפתח את זה.

גיא ענבר: אנחנו חושבים על כל מיני כלים שכן ניתן יהיה, אני לא יודע להגיד להכריח, בסוף צריך להבין, יש גם בעלי קבוצות שיש להם איזה שהוא סיי, בסוף זה גם הבייבי שלהם.

גיא ענבר: לכן אני לא יודע עד כמה אפשר להכריח, אבל בהחלט צריך לדעת ל - - -

סימון דוידסון: זה הבייבי שלהם, אבל המגרשים לא שלהם.

גיא ענבר: אני מדבר על הקבוצות.

גיא ענבר: אתה בדיוק מגיע לנקודה הבאה שלי, אין ספק שיש מחסור בתשתיות.

גיא ענבר: כולנו מבינים את זה, גם התכנית האחרונה שהמשרד הציג, תכנית לדעתי מרשימה מאוד, עדיין היא לא נותנת מענה מלא, המשרד יודע את זה, המשרד מבין את זה והוא שותף מלא שלנו כדי לפתח יותר ויותר תשתיות.

גיא ענבר: בכלל אני רוצה להגיד שאל מול המשרד, אני לא יודע אם נורית דיברה על זה, המשרד מקדם מעין, אני לא יודע אם תכנית לאומית אבל בהחלט תכנית לקדם ולפתח את נושא ספורט נשים והכדורגל בפרט.

גיא ענבר: אנחנו חושבים שיש המון מה לעשות שם ואנחנו בהחלט נמצאים איתם בשיח ובדברים כדי לראות איך אנחנו מקדמים את זה.

גיא ענבר: חבר הכנסת כסיף לדעתי דיבר על נושא הפופולריות.

גיא ענבר: צריך להבין שפופולריות היא משקל, זה לא המשקל המכריע, אבל היא בהחלט משקל.

גיא ענבר: אני רוצה להגיד לכם שאנחנו בשיח שהיה לנו מול אחד מהזכיינים, אני לא אגיד את שמו של הערוץ, כשהתקשרנו איתו לשידור ליגת א', ליגת נערים, הכרחנו אותו לשדר כדורגל נשים.

סימון דוידסון: מצוין.

גיא ענבר: אני ממש אומר הכרחנו, זה היה סוג של לכרוך את זה כסוג של חובה.

גיא ענבר: להגיד לכם שהמוטיבציה שלו הייתה גבוהה?

גיא ענבר: אנחנו יודעים שלא, אבל בסופו של דבר כדורגל נשים היום משודר בזכות אותו חוזה ויש אולפן וכן הלאה ובהחלט אנחנו עושים לא מעט פעולות בדיגיטל ובכל הכלים שיש לנו כדי להגדיל את הנראות ואת הגדלת הפעילות.

גיא ענבר: ביקשת לראות נתונים.

גיא ענבר: רק כדי לסבר את האוזן, בעונת 2020-2019 היו כ-1,300 שחקניות, היום אנחנו מדברים על כ-2,000 שחקניות, זאת אומרת גידול, תעשו אתם את החישוב לבד, אבל גידול של אחוזים רבים.

גיא ענבר: זה כמובן עדיין לא מספר מספק, היינו רוצים לראות יותר, אבל זה בהחלט גידול.

גיא ענבר: יש גידול עצום בכמות המועדונים.

גיא ענבר: שוב אני חוזר ל-2020-2019, מ-39 מועדונים אנחנו היום על 51 מועדונים.

גיא ענבר: כמות הקבוצות, מ-95 לכ-130, 128 קבוצות.

גיא ענבר: וגם בליגות, מתשע ליגות עלינו ל-13 ליגות.

גיא ענבר: משפט אחד לפני הסיום ולפני שאני אגע במשבר ובשביתה שהייתה.

גיא ענבר: צריך פה שילוב רב זרועות, זה ברור, צריך פה את משרד האוצר, צריך את משרד הספורט, צריך פה הרבה מאוד גורמים שישלבו ידיים על מנת לפתח ולקדם את כדורגל הנשים.

גיא ענבר: צר לי שהאירוע שהוביל לכל השיח הזה זו הייתה דווקא השביתה.

גיא ענבר: אני אגיד רק בקטנה, אני לא בטוח שהשביתה הזו הייתה הצעד הנכון.

גיא ענבר: הייתי שמח להגיד אם היא כן עמדה או לא עמדה במטרותיה כשאני אפילו לא מבין מה מטרותיה.

גיא ענבר: אנחנו במהלך כל אותם שבועיים-שלושה ניהלנו שיח רצוף עם השר והמשרד, ניסינו להסביר לקבוצות שהתקציב שלהם לא יירד ואכן התקציב שלהם לא ירד.

גיא ענבר: יש אולי מקרה נקודתי של קבוצה או שתיים שהמשרד עדיין מנסה לטפל בזה כדי להביא ולדאוג לכך שיעמדו בהתחייבויות שלהם.

גיא ענבר: אני מאמין שאנחנו נמשיך לראות תקציבים בתחום הנשים וכדורגל הנשים בפרט שיילך ויגדל.

גיא ענבר: אני מאמין שהשר טרופר, זה לא מהפה ולחוץ, אלא הוא באמת מתכוון לעשות את זה.

גיא ענבר: אנחנו בהתאחדות בהחלט מתכוונים לפתח ולקדם, זה נמצא בראש סדרי העדיפויות שלנו וככל שהכנסת תוכל לסייע ולעזור - - -

רם שפע: רק שאלה.

גיא ענבר: רק שנייה, רם, עוד מילה אחרונה.

גיא ענבר: נמצאים איתנו בזום המשנה למנכ"ל רונן הרשקו, ככל שתרצו שהוא יפתח וידבר יותר על כל נושא האקדמיה והפעילות של הנבחרות, ואמיר נבון, סמנכ"ל הליגות, ככל שתרצו לדבר על הסיפור של הליגות.

רם שפע: רק שאלה כדי להבין.

רם שפע: טוהר הכוונות ברור ואני מזדהה עם הרבה מהדברים שאמרת, אבל שביתה כזאת, ובכלל למה החשש?

רם שפע: אנחנו מכירים את זה גם מהתקציבים של קשורים לספורט.

רם שפע: ההמתנה הזאת עד לסוף דצמבר, כדי להבין אחורה איך לנהל את העסק שלך, את הקבוצה שלך, את המועדון שלך, היא מציאות פשוט בלתי אפשרית ולכן אני חושב ששם אתם צריכים לשים לעצמכם כיעד, אני אומר את זה גם למשרד, לא להגיע למצב כזה בשנה הבאה.

רם שפע: אני רואה את זה בתקציבי החינוך שאני עסוק בהם, יש אפשרות לשנות את זה, לעשות את זה בצורה הרבה הרבה יותר מוקדמת כדי למנוע את אי הוודאות הזאת ואז גם המועדונים והאגודות יידעו להתנהל לקראת השנה.

רם שפע: לשם צריך ללכת.

סימון דוידסון: זה הדיון למחר.

סימון דוידסון: לא ניכנס לזה, אבל יש מחר דיון גדול בנושא הזה.

גיא ענבר: רק להוסיף עוד משפט אחד.

גיא ענבר: אופן חלוקת הכספים, אני חושב שמאחר שההתאחדות היא זאת שאחראית על פיתוח וקידום הענף, אין מנוס שהכסף יעבור דרך ההתאחדות ולא ישירות לקבוצות על מנת לדאוג שתהיה סטנדרטיזציה.

סימון דוידסון: בנושא הזה אני כל כך לא מסכים איתך.

גיא ענבר: סימון, מי כמוך שהיה יו"ר איגוד יודע ומכיר.

סימון דוידסון: בגלל זה אני אומר שאני לא מסכים איתך בנושא הזה בכלל בכלל בכלל.

סימון דוידסון: אני אגיד לך יותר מזה, האגודות זה הדבר הכי חשוב בספורט הישראלי, הרבה יותר מהאיגודים, ואני אומר לך כאחד שניהל איגוד גדול והיה יושב ראש איגוד גדול, כל התשתית של הספורט הישראלי, כל מה שמגיע בסוף לנבחרות, לוועד האולימפי, מגיע מהאגודות.

סימון דוידסון: צריכים לחזק את האגודות, צריכים להפוך את הפירמידה, שהאגודות יקבלו יותר מהאיגודים.

סימון דוידסון: האגודות בסופו של דבר זה הכוח הכי גדול של הספורט, שם נגדיל את מספר הספורטאים, שם נמצא את הספורטאים שהם יותר מוכשרים.

סימון דוידסון: לאיגודים יש סיי מאוד מאוד גדול, אבל אסור אסור אסור לשים את האגודות בצד.

סימון דוידסון: בנושא הזה אני ממש לא מסכים איתך.

סימון דוידסון: אני רוצה להעביר את זכות הדיבור ליעקב גלאם.

סימון דוידסון: אני רק אפרגן לך, הוא מגיע הרבה לכנסת, אכפת לו וכל הכבוד על זה.

יעקב גלאם: קודם כל תודה על ההזדמנות זו, אני לא זוכר שהיה לנו ישיבה בכנסת לגבי כדורגל נשים אף פעם, אז זו כבר התקדמות גדולה.

יעקב גלאם: אני ישבתי פעם אחת גם עם חבר הכנסת שפע באיזה שהוא כנס באוניברסיטה ואני שמח שיש התעוררות בעניין הזה.

יעקב גלאם: אני ממהר כדי שלא יעצרו אותי בדברים החשובים שיש לי להגיד.

יעקב גלאם: קודם כל אני רוצה להגיד שמבחינת תקציב ספורט צריך להבין שחלק גדול מאוד מהתקציב שמיועד לספורט מוסתר בדרכים אחרות, אני אתן שתי דוגמאות.

יעקב גלאם: למשל רוצים לתת לכדורגל, אז נותנים להם סדרנות, שזה עשרות מיליונים, נותנים חסות לשיווק עשרות מיליונים.

יעקב גלאם: אף אחד לא מתייחס לזה פה כמסגרת תקציב הספורט.

יעקב גלאם: לכן חלק גדול מהתקציב מוסתר במקומות אחרים ומשווים רק את הבסיס שהוא ממש נמוך.

יעקב גלאם: הגידול שדיברו עליו, הגידול בתקציב ספורט נשים, אני רוצה להזכיר שב-2019 הוא גדל כתוצאה מבג"צ של הקבוצות, לא כתוצאה מסיבה אחרת, מכיוון שהתנו את גודל התקציב בכך שיש שלוש ליגות רק לנשים, לא לנשים לא הקפידו על העניין הזה, ובגלל זה קיבלנו פחות תקציבים.

יעקב גלאם: צריך לדייק גם בעניין הזה, שזה נובע מזה ולא נובע מסיבות אחרות.

יעקב גלאם: לגבי 1.5 מיליון לקבוצות לשיווק.

יעקב גלאם: אני לא מכיר את זה, אנחנו מקבלים על כל קבוצה 50,000 שקל כפול תשע קבוצות, זה 450,000, אז אני אשמח לדעת איפה הולך עוד מיליון ו-50.

יעקב גלאם: אני רוצה לתת דוגמה איך מרוקנים לנו לפעמים את התוכן של התקציבים שלנו.

יעקב גלאם: דיברו פה על השחקן הישראלי, יש פה איזה שהוא פרויקט של השחקן הישראלי שמקבלים תקציבים לפי קריטריונים מדויקים.

יעקב גלאם: אני אתן דוגמה את האגודה שלי מכיוון שאני פה, אני מניח שזה דומה אצל האגודות האחרות.

יעקב גלאם: אני הפכתי את כל הקבוצה שלי, הבאתי אנשי מקצוע לפי הקריטריונים שהם קבעו, שיניתי את כל הקבוצה הבוגרת לשחקניות יותר צעירות, כי זה משפיע על העניין של התקציב, התאמתי את כל מה שאני יכול כדי להתאים את עצמי לקריטריונים.

יעקב גלאם: הרי זו המטרה בסופו של דבר, שאנחנו נלך לפי הקריטריונים ולכיוון שרוצים, החליטו עכשיו להפוך את כל הקריטריונים ביום אחד בהיר, מיידי וגם רטרואקטיבית.

יעקב גלאם: זאת אומרת שאני הוצאתי הרבה כסף כדי להתאים את עצמי אליהם והחליטו להפוך את זה.

יעקב גלאם: מדברים על שמונה זרים כדי לאשר את זה, שאנחנו כמובן שלא יכולים לעמוד בזה.

יעקב גלאם: תדעו לכם שאחת הבעיות הכי גדולות שיש, קביעת תקציבים רטרואקטיבית לפי קריטריונים חדשים, הרי אני לא יכול לעשות עם זה שום דבר ברגע שזה רטרואקטיבית.

יעקב גלאם: בהרגשה.

יעקב גלאם: סליחה, אני אגיד שזו הרגשה של מועדוני כדורגל נשים שהנה עושים פה כל מיני דברים כדי שאנחנו נקבל פחות.

יעקב גלאם: זו ההרגשה, אני לא יכול להגיד שזה עובדות, אבל זו ההרגשה ולפי מה שרואים במה שקורה זה מה שקורה גם בפועל.

סימון דוידסון: יעקב, אני רוצה להבין משהו.

סימון דוידסון: אני מאמין לכל מילה שבן אדם בא ומנהל אגודה – אני יודע מה זה לנהל אגודה בישראל, סליחה שאני אומר את זה, אבל זה סבל גדול מאוד, אתה מגיע למצב של סבל.

יעקב גלאם: כן.

סימון דוידסון: אבל נשארים כי יש תשוקה ויש אהבה לדבר הזה.

סימון דוידסון: אני רוצה להבין ממך האם עכשיו, 2021 הסתיימה, קיבלת את כל הכסף?

יעקב גלאם: זה הסוף של מה שאני רוצה להגיד.

יעקב גלאם: קודם כל האמירה פה שאומרת שאנחנו נבדוק לאיפה הכסף הולך היא גם אמירה שנובעת מקיפוח, אתה יודע למה?

יעקב גלאם: כי אני לא שמעתי שאומרים בואו נבדוק איפה הכסף שנותנים לגברים הולך.

יעקב גלאם: אף אחד לא אמר את זה.

יעקב גלאם: בוא נבדוק לאיפה הכסף שנותנים לנשים הולך.

יעקב גלאם: אין לנו בעיה עם זה, דרך אגב, יש בקרה תקציבית הכי מקפידה בהתאחדות לכדורגל.

יעקב גלאם: דרך אגב בהתאחדות לכדורגל יש כיוון חיובי, יש אנשים חדשים שבאמת רואים שרוצים ללכת לכיוון חיובי, אבל אף אחד לא אומר את זה, לאיפה הולך הכסף.

יעקב גלאם: הולך הכסף, יש בקרה.

יעקב גלאם: אתם רוצים לבדוק?

יעקב גלאם: תבדקו, אין בעיה, אף אחד לא צריך להגיד את זה בכלל.

יעקב גלאם: אבל האמירה הזאת נאמרת כתוצאה מזה שרוצים להראות, תראו, לאיפה הולך הכסף בדיוק?

יעקב גלאם: לאיפה הולך הכסף?

סימון דוידסון: לא, אתה מבקש כסף ממינהל הספורט אתה צריך לסמן לאן הכסף הולך.

יעקב גלאם: אין בעיה, יש תקציבים שאנחנו מגישים במהלך כל השנה.

יעקב גלאם: אנחנו מגישים, כל כמה חודשים מבקשים מאיתנו כל מיני דוחות חשבונאיים.

יעקב גלאם: אין בעיה, הכול פתוח, שיבואו גם יראו את הצ'קים שיוצאים, אין לנו בעיה, אבל האמירה היא אמירה שאומרת - - -

סימון דוידסון: כמה שחקניות יש בחדרה היום?

יעקב גלאם: בכל המועדון, בסביבות 80 שחקניות.

סימון דוידסון: זה עם הילדות והנערות והכול?

יעקב גלאם: כן.

יעקב גלאם: צריך להבין, כמו שאמרתי, אני לא אתעכב על זה הפעם, שכדי לגדול צריך מתקנים, אין לנו מתקנים.

יעקב גלאם: לשמחתי, אני לא יודע אם זה בעקבות הישיבה הקודמת, ראיתי שמבקר המדינה נכנס לעניין הזה והתחיל לבדוק בערים מה קורה עם העניין הזה.

סימון דוידסון: ומה קורה?

סימון דוידסון: איפה אתם מתאמנים?

יעקב גלאם: אנחנו מתאמנים במספר מגרשים.

סימון דוידסון: אתה יכול להתאמן בגבעת חיים, יש אחלה - - -

יעקב גלאם: בגבעת חיים לא נותנים לנו אף פעם.

יעקב גלאם: אנחנו מבקשים כי אין לנו איפה לשחק את המשחקים, אנחנו משחקים בעפולה, באור יהודה.

רם שפע: רק כדי שאני מיד אעביר את האשמה, זה מועדון ששייך למועצה, האצטדיון, זה לא של הקיבוץ.

סימון דוידסון: המאמן שם, נכון, אני מכיר אותו.

רם שפע: מיקי גלאם.

רם שפע: גם אני משחק שם, אגב.

עופר כסיף: היה שחקן משה גלאם.

יעקב גלאם: לא קשור אליי, אבל כן.

יעקב גלאם: אני רוצה ללכת לסוף כי אני חושב שזה משהו שהכי חשוב, מה שאני רוצה להגיד.

יעקב גלאם: דיברו פה על 2019, 2020, 2021, אני חושב שזה לא סתם שזה השנים שדיברו עליהם, אני הייתי רוצה לדעת, לפי הנתונים שנמסרו פה והם מדויקים, בסיבות 7.5 מיליון שקל ב-2021.

יעקב גלאם: משרד הספורט הצהיר שהוא הולך להגדיל את התקציבים לעניין של ספורט נשים, אני שואל שאלה פשוטה, אני אשמח אם נציגת משרד הספורט תענה, האם ב-2022 התקציב יעלה מ-7.5 מיליון שקל והאם יקבעו קריטריונים בדיעבד גם השנה או שלא.

סימון דוידסון: יעקב, היא לא תוכל לענות לך, אני אענה לך.

סימון דוידסון: הישיבה שאני עושה מחר היא בדיוק לדברים האלה שהם כל כך כואבים לספורט הישראלי.

סימון דוידסון: כמו שחבר הכנסת שפע אמר, תגיד לי, בעל עסק כלשהו יכול לנהל עסק אם הוא לא יודע לנהל איזה שהוא תקציב?

סימון דוידסון: הספורט הישראלי, אחד הקשיים הגדולים, שאנחנו לא יודעים מה הולך להיות קדימה, אתה לא יודע כמה כסף אתה הולך לקבל.

סימון דוידסון: האם אני יכול להחתים מאמן?

סימון דוידסון: האם אני יכול להחתים שחקניות?

סימון דוידסון: האם אני יכול בכלל לשלם למישהו משהו?

סימון דוידסון: זה אחד הדברים שיהיו מחר בדיון, זה דיון מאוד מאוד עמוק בנושא הזה.

יעקב גלאם: לקראת הדיון מחר תדעו שלמשל אנחנו החתמנו את כל בעלי המקצוע כבר לפני חצי שנה ואנחנו עדיין לא יודעים מה יהיה ב-2022, שזה עונה אחרונה.

סימון דוידסון: אני רוצה ממש בקצרה לתת ללירן ג'רסי, אני אגיד לך מיהו.

רם שפע: אם אתה רוצה אני יכול לספר לך עליו גם.

סימון דוידסון: אז אני פגשתי אותו בשבוע שעבר בפרויקט שנקרא 'בועטות', 'שער שוויון', ויש שם 1,500 בנות, כמעט כמו בהתאחדות, שמשחקות כדורגל פעם בשבוע בבית ספר.

סימון דוידסון: מאוד התרשמתי לזה.

סימון דוידסון: זה פרויקט שנמצא בנתניה, אבל זה נמצא גם בכל מיני מקומות.

לירן ג'רסי: אנחנו מאוד מוגבלים בזמן?

סימון דוידסון: כן, מאוד.

סימון דוידסון: יש לך שלוש דקות.

לירן ג'רסי: אז קודם כל תודה רבה על ההזמנה.

לירן ג'רסי: שמי לירן ג'רסי, כמו שהבנתם, אני מייצג ארגון גדול מאוד שקוראים לו 'שער שוויון'.

לירן ג'רסי: לא יודע אם חלקכם שמעתם עליו, זה ארגון שמפעיל כמה מאות, בערך 400 קבוצות של שילוב של ספורט וחינוך ממג'ד אל שאמס ועד אילת, בבתי ספר, מאות בתי ספר בארץ, לקהלי יעד שונים, בין אם זה ילדים מאוכלוסיות מעוטות יכולת, ברוב המקרים, יהודים, ערבים, בדואים, צ'רקסים וממש כל המגוון שיש לנו במדינת ישראל וגם ילדים עם צרכים מיוחדים, בהתאם לתכניות.

לירן ג'רסי: אחת מתכניות הדגל שלנו היא תכנית 'בועטות'.

לירן ג'רסי: תכנית 'בועטות' מפעילה קבוצות בבתי ספר ומרכזים קהילתיים, ממש מהגולן ועד אילת, היום יש מעל 100 קבוצות של ילדות, כ-1,500 ילדות ברחבי הארץ.

לירן ג'רסי: אני חושב שזה מאוד מתחבר לדברים שאתם דיברתם, קודם כל הן עוברות לא רק אימוני כדורגל וטורנירים, אלא גם פעילויות להעצמה, שזו בעצם הסיבה שהקמנו את זה, בשביל הנושא של העצמה נשית, אבל ראינו גם הזדמנות מאוד מאוד גדולה לפתח את הכדורגל לנשים בישראל.

לירן ג'רסי: בתכנית האסטרטגית שלנו מופיע גם הקמה של אגודות בהמשך, כלומר אנחנו פרוסים מאוד מאוד יפה ברחבי הארץ, וחבל שלא נמנף את זה גם לנושא המקצועי, לא מאינטרס מקצועי שלנו, אלא כי אני חושב שראוי שזה יקרה.

לירן ג'רסי: זה מתחבר גם למה שיושב הראש אמר קודם, לגבי ההפיכה של הפירמידה, וגם לגבי מה שחבר הכנסת כסיף אמר קודם, על הפופולריות.

לירן ג'רסי: כלומר אם אנחנו עכשיו באים ויהיו לנו אלפי ילדות כל שנה, אמנם אתם, אני מניח, עוד לא שמעתם על 'בועטות' מעולם, חוץ ממך, היושב ראש, אבל אם אנחנו נצליח לעשות את זה שיהיו אלפי ילדות כל שנה אז גם הפופולריות תעלה.

לירן ג'רסי: כלומר גם למשחקים של נבחרת ישראל יגיעו עוד ילדות שמתעניינות בכדורגל שבעתיד הן גם יהיו נערות ובוגרות וגם האגודות יתמלאו בילדות.

לירן ג'רסי: בעצם בקצה של הפירמידה של התכנית האסטרטגית שלנו מופיע שחלק הארי של נבחרת ישראל בכדורגל לנשים יהיו בוגרות של תכנית 'בועטות'.

לירן ג'רסי: זה הכיוון.

לירן ג'רסי: זה שלא שמעתם על זה עד היום זה לא אשמת

לירן ג'רסי: כם כמובן, אבל אנחנו מאוד היינו שמחים להפוך את זה למשהו שהוא יותר לאומי.

לירן ג'רסי: יש גישה שאומרת בעצם למה שניתן לכם ולא לאחרים, אבל אני חושב שהגישה הזאת הביאה למצב שאין עוד מתחרים, כלומר אנחנו נשארנו אחרונים בשוק הזה, או בענף הזה.

סימון דוידסון: לירן, תודה רבה, באמת פרויקט מדהים.

סימון דוידסון: אני רוצה לשמוע את סילבי זאן, דקה, בזום.

סילבי זאן: בוקר טוב לכולם.

סילבי זאן: אני רוצה לדבר כללית על מה שקורה בכדורגל.

סילבי זאן: אני שמעתי הכול, מההתאחדות למשרד החינוך והספורט וכל מה שדיברתם, הכול טוב ויפה, זה נראה כאילו לא צריך לעשות דיון על הדבר הזה כי הכול נראה מושלם, כמו שאומרים.

סילבי זאן: אני כפרשנית שעובדת בערוץ 5, ואני רואה את כל מה שקורה סביב הכדורגל, שאלה קבוצות ששולחות לי המון ווטסאפים ומיילים כדי לעדכן אותי במצב העגום שקורה בכדורגל נשים, שאין מגרשים, שמזלזלים בהם במשחקים.

סילבי זאן: והכסף, לאן עובר, ואין בקרה תקציבית כשאנחנו רוצים לדעת קודם כל לאן מגיע הכסף, לאן?

סילבי זאן: כי מצד אחד אומרים שיש כסף, מצד שני אומרים שאין כסף.

סילבי זאן: כל זה מצב שאנחנו לא יודעים מה קורה בכדורגל מהבחינה הזאת.

סילבי זאן: מהבחינה של כל הפרויקטים שיש במשרד החינוך וההתאחדות לכדורגל, שאני שמחה שזה עובד על הנייר, אבל סך הכול כבר 20 ומשהו שנה אנחנו רואים את הכדורגל חולה והולך אחורה.

סילבי זאן: מה עושים?

סילבי זאן: אני רוצה לראות נתונים עכשוויים, אני רוצה לראות תכלס.

סילבי זאן: הם אומרים מה שיקרה, מה שיהיה, זה לא אומר לי כלום, כי סך הכול אנחנו מנסים כל שנה להרים כדורגל נשים, אם זה מבחינת תקציב, אם זה מבחינת שיווק, אבל כל דבר לא זז, אני לא רואה.

סילבי זאן: כאחת ששיחקה כמה שנים לפני הרבה הרבה שנים, אני רואה שהוא הולך אחורה, הוא לא הולך קדימה.

סילבי זאן: אני מקימה בעירוני אשדוד קבוצת כדורגל ילדות ואין לי מגרשים, אין לי.

סילבי זאן: מה שמים אותי?

סילבי זאן: בין שתיים לשלוש לילדות צעירות ועושים לי טובה שיש לי בימים מסוימים.

סילבי זאן: זה לא מה שאני רוצה לכדורגל הנשים.

סימון דוידסון: סילבי, אנחנו פשוט חייבים לסיים את הדיון, אז תודה רבה שעלית.

סימון דוידסון: אנחנו חייבים לסיים אז אני רוצה לסכם.

סימון דוידסון: קודם כל אני שמח על הדיון הזה, אבל אני יוצא מפה בהרגשה מעורבת, למה מעורבת?

סימון דוידסון: פעם אחת אני שמח על העבודה של מינהל הספורט, של משרד הספורט, של הרצון באמת לעשות שינוי בעולם הזה ועל העבודה של ההתאחדות לכדורגל, אבל אנחנו צריכים להבין שני דברים.

סימון דוידסון: אחת, אם לא נקבע מטרות ויעדים לגבי מספר הבנות שיהיו בעולם הזה של כדורגל נשים, לגבי השתתפות של העולם של כדורגל נשים במגרשים שנבנים על ידי המדינה והקבוצות של הגברים לא נותנים להן דריסת רגל שם, נותנים להן להתאמן בשעה תשע בערב, בלילה, לפעמים בלי תאורה.

סימון דוידסון: זה הזוי.

סימון דוידסון: והדברים האלה קורים, נורית, זה אמיתי, זה קורה.

סימון דוידסון: אני מבקש ככה, פעם אחת אני מבקש ממך, ממשרד הספורט, תכנית של שלבים, מטרות ויעדים, יחד עם ההתאחדות כמובן.

סימון דוידסון: איפה אנחנו נמצאים היום, איפה נהיה בעוד שנה, איפה נהיה בעוד שנתיים.

סימון דוידסון: בנושא של המגרשים לדעת מה צריך לעשות כדי שקבוצות הכדורגל בנות יקבלו יותר שטחי אימון במגרשים עצמם, כי עוד פעם אני חוזר, אלה מגרשים של המדינה, שהמדינה בנתה אותם, זה לא מגרשים פרטיים של אף אחד וצריך לראות איך עוזרים להם בדבר הזה.

סימון דוידסון: והדבר השלישי, ואני חוזר עליו כל הזמן ובכל דיון, ואני שמח שחברת הכנסת שרן השכל נמצאת פה, אני אמרתי את זה ואני חוזר על זה כל הזמן, בתקציב הבא של מדינת ישראל תקציב הספורט צריך להיות פי שלושה מהתקציב של היום.

סימון דוידסון: התקציב היום הוא 0.18% מתקציב המדינה, הוא הנמוך ביותר בעולם, לא רק ב-OECD.

סימון דוידסון: לא מתייחסים אליו, ואת ראית את המספרים, זה עצוב מה שקורה בספורט הישראלי.

סימון דוידסון: נמצאים פה מנהל אגודה, גם אנשים מההתאחדות וגם ממשרד הספורט, והם מבינים את המשמעות של זה, לא בונים מתקנים, יש לנו פער אדיר של אולמות ספורט בבתי ספר, של מגרשים, של בריכות, של מתקנים בחברה הערבית, בחברה היהודית, בפריפריה, כאילו לא נעשה כלום ב-30 השנה האחרונות.

סימון דוידסון: זה דבר שצריכים לדחוף אליו ובכל דיון אנחנו נגיד את זה ובכל דיון אנחנו נעשה מאבק בנושא הזה.

סימון דוידסון: אני רוצה להגיד תודה רבה לכל מי שהגיע לדיון הזה.

סימון דוידסון: אתה רוצה להגיד מילה?

עופר כסיף: רק מילה אחת, ממש בקצרה.

עופר כסיף: בהמשך למה שאתה אמרת, יכול להיות שזה נעשה, זה בגדר שאלה והצעה, שגם ייכנסו מטעם ההתאחדות ואתנה וכן הלאה לבתי ספר לעודד בנות להיכנס לתחום הכדורגל.

גיא ענבר: זה נעשה בהתאחדות לבתי ספר.

עופר כסיף: מצוין.

סימון דוידסון: ההתאחדות באמת משנה כיוון, הולכת לכיוון טוב.

שרן השכל: אם אני יכולה להוסיף אולי משהו, חבר הכנסת דוידסון, יש כבר מספר מסקנות, ושוחחנו על כך לא מעט גם בוועדת המשנה בעניין התקציב, גם היום, לא מעט מסקנות חשובות שהמשרד אמור להחזיר לנו תשובות ותכניות לגביהן.

שרן השכל: אני מציעה שבחודש הקרוב אולי נזמין את שר התרבות והספורט.

סימון דוידסון: הוא מגיע ב-8.3.

שרן השכל: נהדר, ואז נזמין אותו על מנת שייתן באמת את הדברים ויוכל להציג את אותן תכניות.

סימון דוידסון: אז ב-8.3 יש יום מיוחד לספורט וביקשנו מהשר שיגיע לוועדת החינוך ואנחנו נהיה כבר עם חומר.

שרן השכל: מצוין, אז חברים במשרד התרבות והספורט, אני מבקשת שתכינו את השר לקראת הדיון הזה, מאוד מאוד חשוב, אתם רואים כמה שאלות נשאלות כאן וכמה מסקנות אנחנו מעלים, אז אנחנו מבקשים להגיע מוכנים לאותו דיון.

סימון דוידסון: אוקיי, תודה רבה ובהצלחה לכולם.